FI Euroopan unionin virallinen lehti L 41/26

EFTAn VALVONTAVIRANOMAISEN PÄÄTÖS

N:o 167/08/KOL,

tehty 12 päivänä maaliskuuta 2008,

Troms Tre AS -yritykselle myönnetystä, sääntöjenvastaiseksi väitetystä valtiontuesta (Norja)

EFTAn VALVONTAVIRANOMAINEN (1), joka

OTTAA HUOMIOON Euroopan talousalueesta tehdyn sopimuksen (2) ja erityisesti sen 61–63 artiklan sekä pöytäkirjat 3 ja 26,

OTTAA HUOMIOON EFTAn jäsenvaltioiden sopimuksen (3) valvontaviranomaisen ja tuomioistuimen perustamisesta ja erityisesti sen 5 ja 24 artiklan,

sekä katsoo seuraavaa:

1. Menettely

EFTAn valvontaviranomainen vastaanotti norjalaisen Selmer-asianajotoimiston (4) nimettömänä esiintyneen asiakkaansa puolesta 20 päivänä kesäkuuta 2005 päivätyllä kirjeellä tekemän kantelun. Kantelussa väitettiin, että erilaisia puisia rakennustuotteita valmistavalle Troms Tre AS -yritykselle (5) on myönnetty sääntöjenvastaista valtiontukea. Valvontaviranomainen kirjasi kirjeen saapuneeksi 24 päivänä kesäkuuta 2005 (tapahtuma N:o 323812).

Valvontaviranomainen toimitti kantelun edelleen Norjan viranomaisille 1 päivänä heinäkuuta 2005 päivätyllä kirjeellä (tapahtuma N:o 324515).

Norjan viranomaiset vastasivat kantelussa esitettyihin väitteisiin 20 päivänä syyskuuta 2005 päivätyllä kirjeellä ja väittivät, että valituksen kohteena olevassa pääomatuessa ei ollut kyse valtiontuesta. Valvontaviranomainen vastaanotti ja kirjasi kirjeen saapuneeksi 21 päivänä syyskuuta 2005 (tapahtuma N:o 334843).

Kantelija ilmoitti valvontaviranomaiselle 21 päivänä marraskuuta 2005 päivätyllä kirjeellä, että Troms Tre oli hakenut itsensä konkurssiin 10 päivänä marraskuuta 2005 ja että konkurssipesä oli asetettu tuomioistuimen valvontaan 11 päivänä marraskuuta 2005. Kantelija väitti, ettei konkurssi vaikuta kantelun aiheen arviointiin, ja piti kantelunsa voimassa. Valvontaviranomainen vastaanotti ja kirjasi kirjeen saapuneeksi 23 päivänä marraskuuta 2005 (tapahtuma N:o 351088).

Valvontaviranomainen lähetti 10 päivänä helmikuuta 2006 päivätyllä kirjeellä (tapahtuma N:o 362331) Norjan viranomaisille pyynnön saada lisätietoja konkurssipesästä ja konkurssimenettelyn aikataulusta.

Norjan viranomaiset vastasivat 17 päivänä maaliskuuta 2006 päivätyllä kirjeellä ja ilmoittivat valvontaviranomaiselle, ettei konkurssimenettelyä saataisi päätökseen ennen vuoden 2006 loppua. Valvontaviranomainen vastaanotti ja kirjasi kirjeen saapuneeksi 20 päivänä maaliskuuta 2006 (tapahtuma N:o 367142).

Valvontaviranomainen lähetti 18 päivänä heinäkuuta 2007 päivätyllä kirjeellä (tapahtuma N:o 424054) Norjan viranomaisille uuden pyynnön saadakseen tietoja konkurssimenettelyn ratkaisusta. Lisäksi valvontaviranomainen pyysi tietoja Troms Tre:n omaisuuden ostajasta sekä yrityksen mahdollisesta uudelleen rahoituksesta.

Norjan viranomaiset ilmoittivat valvontaviranomaiselle konkurssimenettelyn ratkaisusta elokuun 20 päivänä 2007 päivätyllä kirjeellä. Valvontaviranomainen vastaanotti ja kirjasi kirjeen saapuneeksi 20 päivänä elokuuta 2007 (tapahtuma N:o 434867).

Kantelija peruutti kantelunsa 4 päivänä joulukuuta 2007 päivätyllä kirjeellä sillä perusteella, että väitetyn tuen saaja oli mennyt konkurssiin. Valvontaviranomainen vastaanotti ja kirjasi kirjeen saapuneeksi 6 päivänä joulukuuta 2007 (tapahtuma N:o 456318).

2. Väitetyn tuen saaja

Troms Tre perustettiin vuonna 1972 nimellä Troms Treforedling. Kantelussa yrityksen kerrotaan valmistavan ja myyvän rakennusmateriaaleja, erityisesti lastulevyjä. Yrityksen vuotuinen liikevaihto oli 55–65 miljoonaa Norjan kruunua (noin 6,9–8,1 miljoonaa euroa).

Suurin osa yrityksen osakkeista oli eri tasoilla toimivien julkisten viranomaisten omistuksessa. Suurin osakkeenomistaja oli Tromsin lääni, joka omisti noin 40 prosenttia yrityksen osakkeista. Muita osakkeenomistajia olivat muun muassa Sørreisan kunta, valtion omistama Statskog SF -yritys, Tromsin läänin omistama Troms Krafts -sähköyhtiö sekä kaksi alueen yksityisiä metsänomistajia edustavaa järjestöä, Skogeierforening Nord BA ja Troms Skogselskap.

Troms Tre haki itsensä konkurssiin 10 päivänä marraskuuta 2005. Yrityksen toiminnasta ei syntynyt voittoa, ja yritys ilmoitti olevansa kykenemätön maksamaan velkojaan. Konkurssipesä asetettiin tuomioistuimen valvontaan 11 päivänä marraskuuta 2005.

Konkurssimenettely päätettiin ja yritys lopetti liiketoimintansa 28 päivänä maaliskuuta 2007. Konkurssia koskevan loppuselvityksen mukaan yrityksen omaisuus, koneet ja tuotantolaitos myytiin joulukuussa 2006 yhdelle kolmesta tarjousmenettelyyn osallistuneesta tarjoajasta.

3. Väitetyn valtiontuen kuvaus

Kantelijan mukaan valtiontukea myönnettiin Troms Tre:lle kasvattamalla yrityksen osakepääomaa. Kantelijan antamien tietojen mukaan osakkeita oli talletettu noin 10 miljoonan Norjan kruunun edestä siihen mennessä, kun kantelu tehtiin. Julkiset sijoittajat olivat tehneet suurimman osan sijoituksista, joita ei kantelijan mukaan ollut tehty markkinaehdoin. Kantelija väitti lisäksi, että yritys aikoi edelleen kasvattaa osakepääomaansa vuosina 2006–2009.

4. Arviointi

Väitetyn tuen saaja, Troms Tre, on lakannut olemasta, ja sen omaisuus on myyty konkurssimenettelyn yhteydessä. Konkurssimenettely saatiin päätökseen vuonna 2007. Lisäksi valvontaviranomaisen käytettävissä olevien tietojen mukaan yrityksen omaisuus myytiin avoimessa tarjouskilpailussa, jonka tuomioistuin järjesti konkurssimenettelyä koskevan Norjan lainsäädännön mukaisesti.

Yritys on siis lopettanut kaiken liiketoimintansa. Näissä olosuhteissa valvontaviranomaisen päätöksellä siitä, onko tarkasteltavissa toimenpiteissä kyse tuesta ja ovatko toimenpiteet yhteensopivia ETA-sopimuksen kanssa, ei olisi minkäänlaisia käytännön vaikutuksia. (6)

Koska Troms Tre:n omaisuus on myyty avoimessa tarjousmenettelyssä, valvontaviranomainen katsoo, että jos valtiontukea myönnettiinkin Troms Tre:lle, tällä tuella ei enää ole vääristävää vaikutusta eikä tuki ole hyödyttänyt yrityksen omaisuuden ostajaa. (7) Tämän vuoksi ei olisi mahdollista periä takaisin Troms Tre:lle myönnettyä tukea. (8)

Valvontaviranomainen ottaa myös huomioon kantelijan 4 päivänä joulukuuta 2007 päivätyn kirjeen (tapahtuma N:o 456318), jolla kantelu peruutettiin.

Tällä perusteella valvontaviranomainen katsoo, ettei päätöksellä siitä, onko kantelun kohteena olevissa toimenpiteissä kyse valtiontuesta ja ovatko toimenpiteet yhteensopivia ETA-sopimuksen kanssa, olisi minkäänlaisia käytännön vaikutuksia. Tämän vuoksi valvonta- ja tuomioistuinsopimuksen pöytäkirjassa 3 olevan II osan mukaisen menettelyn jatkaminen näiden toimenpiteiden osalta on tarpeetonta.

5. Päätelmät

Edellä esitetyn perusteella valvontaviranomainen katsoo Troms Tre:tä koskevan menettelyn olevan tarpeeton,

ON TEHNYT TÄMÄN PÄÄTÖKSEN:

1 artikla

Valvonta- ja tuomioistuinsopimuksen pöytäkirjassa 3 olevan II osan 10 artiklan mukaisesti aloitettu menettely, joka koskee Troms Tre AS -yritykselle myönnettyä, sääntöjenvastaiseksi väitettyä valtiontukea, päätetään.

2 artikla

Tämä päätös on osoitettu Norjan kuningaskunnalle.

3 artikla

Ainoastaan englanninkielinen teksti on todistusvoimainen.

Tehty Brysselissä 12 päivänä maaliskuuta 2008. EFTAn valvontaviranomaisen puolesta Per SANDERUD Puheenjohtaja Kurt JAEGER Kollegion jäsen

(1) Jäljempänä ’valvontaviranomainen’.

(2) Jäljempänä ’ETA-sopimus’.

(3) Jäljempänä ’valvonta- ja tuomioistuinsopimus’.

(4) Jäljempänä ’kantelija’.

(5) Jäljempänä ’Troms Tre’.

(6) Komission päätös, tehty 25 päivänä syyskuuta 2007, tukitoimenpiteistä, joita Espanja on toteuttanut IZARin hyväksi, asia C-47/2003, ei vielä julkaistu EUVL:ssä; komission päätös, tehty 9 päivänä marraskuuta 2005, toimenpiteestä, jonka Ranska on toteuttanut Mines de Potasse d’Alsacen hyväksi, asia C-53/2000, EUVL L 86, 24.3.2006, s. 20.

(7) Katso esimerkiksi asia C-390/98, H.J.Banks & Co. Ltd v. The Coal Authority ja Secretary of State for Trade and Industry, Kok. 2001, s. I–6117, 77 kohta, ja asia C-277/00, Saksan liittotasavalta v. Euroopan yhteisöjen komissio, Kok. 2004, s. I–3925, 80 kohta.

(8) Komission päätös, tehty 25 päivänä syyskuuta 2007, tukitoimenpiteistä, joita Espanja on toteuttanut IZARin hyväksi, C-47/2003, ei vielä julkaistu; komission päätös, tehty 9 päivänä marraskuuta 2005, toimenpiteestä, jonka Ranska on toteuttanut Mines de Potasse d’Alsacen hyväksi, asia C-53/2000, EUVL L 86, 24.3.2006, s. 20.